मथुरा: शिक्षक भर्ती घोटाले में आरोपित 11 लोग बुधवार को सलाखों के पीछे पहुंच गए। पांच को गुरुवार को मेरठ में विशेष न्यायाधीश (भ्रष्टाचार निवारण अधिनियम) कोर्ट में पेश किया जाएगा। एसटीएफ और पुलिस ने कार्रवाई करते हुए इस घोटाले में 16 आरोपितों को गिरफ्तार किया था। एसटीएफ के इस कदम से घोटाले से जुड़े रैकेट में खलबली मची है। 29 हजार शिक्षक भर्ती घोटाला प्रकाश में आने के बाद बेसिक शिक्षा विभाग की छवि को गहरा बट्टा लगा है। शासन ने इस प्रकरण की निष्पक्ष जांच के लिए एसटीएफ को जांच सौंप दी थी। एसटीएफ ने जांच के बाद स्थानीय पुलिस के सहयोग से बीएसए दफ्तर के तीन बाबू, एक महिला सहित नौ शिक्षक और चार मास्टर माइंड मंगलवार को गिरफ्तार किए थे। बुधवार को सभी आरोपितों से एक बार फिर पूछताछ की गई, इसमें पुलिस के हाथ कई अहम सुराग लगे हैं। शिक्षक भर्ती घोटाले के मास्टर माइंड से कुछ नाम और हाथ लगे हैं, जिनसे कई रसूखदार की गर्दन फंस सकती है।